Papersnake/gushiwen huggingface dataset:
南安寓止
韩偓（唐代）

此地三年偶寄家，枳篱茅厂共桑麻。蝶矜翅暖徐窥草，

蜂倚身轻凝看花。天近函关屯瑞气，水侵吴甸浸晴霞。

岂知卜肆严夫子，潜指星机认海槎。
万子年少自清江过访值余他出赋此寄谢 其二
龚鼎孳（清代）

门外清江路，张融万里船。道穷宽出世，书就痛编年。

丰沛英雄老，曹刘壁垒坚。过江诸侠少，心折祖生鞭。
李都尉芙蓉堂
郑獬（宋代）

堂上芙蓉花最饶，开时不见玉栏桥。
来从洛浦见罗袜，生在楚栏俱细腰。
何处仙人来跨凤，夜深明月好吹箫。
剩收秋蕊为佳酿，醉入飞云解画桡。
早入皇城赠王留守仆射
白居易（唐代）

津桥残月晓沈沈，风露凄清禁署深。

城柳宫槐谩摇落，悲愁不到贵人心。
送王子林节推官融水
杨万里（宋代）

桂岭梅花欲争发，融水幕宾来访别。
可怜疋马犯霜风，吟遍梅花更吟雪。
我如病蚕已三眠，作茧不就黏壁乾。
君如云表秋健鹘，政好搏扶整羽翰。
中书落笔看给札，皈时过我聊投辖。
壬申春社前一日晚步欣欣园
陈文蔚（宋代）

何秘游园问主人，只寻花柳闹中春。
都无拣择行随意，不费思量句有神。
是处林园明紫翠，晚晴楼阁倚嶙峋，
村村鸡酒相招唤，安得便为同社邻。
九辩
宋玉（先秦）

悲哉！秋之为气也。
萧瑟兮，草木摇落而变衰。
憭栗兮，若在远行。
登山临水兮，送将归。
泬寥兮，天高而气清；
寂寥兮，收潦而水清。
憯悽增欷兮，薄寒之中人；
怆怳懭悢兮，去故而就新；
坎廪兮，贫士失职而志不平；
廓落兮，羁旅而无友生；
惆怅兮，而私自怜。
燕翩翩其辞归兮，蝉寂漠而无声。
雁廱廱而南游兮，鹍鸡啁哳而悲鸣。
独申旦而不寐兮，哀蟋蟀之宵征。
时亹亹而过中兮，蹇淹留而无成。
悲忧穷戚兮独处廓，有美一人兮心不绎；
去乡离家兮徠远客，超逍遥兮今焉薄！
专思君兮不可化，君不知兮可柰何！
蓄怨兮积思，心烦憺兮忘食事。
原一见兮道余意，君之心兮与余异。
车既驾兮朅而归，不得见兮心伤悲。
倚结軨兮长太息，涕潺湲兮下霑轼。
慷慨绝兮不得，中瞀乱兮迷惑。
私自怜兮何极？心怦怦兮谅直。
皇天平分四时兮，窃独悲此廪秋。
白露既下百草兮，奄离披此梧楸。
去白日之昭昭兮，袭长夜之悠悠。
离芳蔼之方壮兮，余萎约而悲愁。
秋既先戒以白露兮，冬又申之以严霜。
收恢台之孟夏兮，然欿傺而沉藏。
叶菸邑而无色兮，枝烦挐而交横。
颜淫溢而将罢兮，柯仿佛而萎黄。
萷櫹椮之可哀兮，形销铄而瘀伤。
惟其纷糅而将落兮，恨其失时而无当。
揽騑辔而下节兮，聊逍遥以相佯。
岁忽忽而遒尽兮，恐余寿之弗将。
悼余生之不时兮，逢此世之俇攘。
澹容与而独倚兮，蟋蟀鸣此西堂。
心怵惕而震荡兮，何所忧之多方。
卬明月而太息兮，步列星而极明。
窃悲夫蕙华之曾敷兮，纷旖旎乎都房。
何曾华之无实兮，从风雨而飞飏！
以为君独服此蕙兮，羌无以异於众芳。
闵奇思之不通兮，将去君而高翔。
心闵怜之惨悽兮，原一见而有明。
重无怨而生离兮，中结轸而增伤。
岂不郁陶而思君兮？君之门以九重！
猛犬狺狺而迎吠兮，关梁闭而不通。
皇天淫溢而秋霖兮，后土何时而得漧？
塊独守此无泽兮，仰浮云而永叹！
何时俗之工巧兮？背绳墨而改错！
郤骐骥而不乘兮，策驽?台而取路。
当世岂无骐骥兮，诚莫之能善御。
见执辔者非其人兮，故驹跳而远去。
凫雁皆唼夫梁藻兮，凤愈飘翔而高举。
圜凿而方枘兮，吾固知其鉏铻而难入。
众鸟皆有所登栖兮，凤独遑遑而无所集。
原衔枚而无言兮，尝被君之渥洽。
太公九十乃显荣兮，诚未遇其匹合。
谓骐骥兮安归？谓凤皇兮安栖？
变古易俗兮世衰，今之相者兮举肥。
骐骥伏匿而不见兮，凤皇高飞而不下。
鸟兽犹知怀德兮，何云贤士之不处？
骥不骤进而求服兮，凤亦不贪餧而妄食。
君弃远而不察兮，虽原忠其焉得？
欲寂漠而绝端兮，窃不敢忘初之厚德。
独悲愁其伤人兮，冯郁郁其何极？
霜露惨悽而交下兮，心尚幸其弗济。
霰雪雰糅其增加兮，乃知遭命之将至。
原徼幸而有待兮，泊莽莽与野草同死。
原自往而径游兮，路壅绝而不通。
欲循道而平驱兮，又未知其所从。
然中路而迷惑兮，自厌按而学诵。
性愚陋以褊浅兮，信未达乎从容。
窃美申包胥之气晟兮，恐时世之不固。
何时俗之工巧兮？灭规矩而改凿！
独耿介而不随兮，原慕先圣之遗教。
处浊世而显荣兮，非余心之所乐。
与其无义而有名兮，宁穷处而守高。
食不媮而为饱兮，衣不苟而为温。
窃慕诗人之遗风兮，原讬志乎素餐。
蹇充倔而无端兮，泊莽莽而无垠。
无衣裘以御冬兮，恐溘死不得见乎阳春。
靓杪秋之遥夜兮，心缭悷而有哀。
春秋逴逴而日高兮，然惆怅而自悲。
四时递来而卒岁兮，阴阳不可与俪偕。
白日?宛晚其将入兮，明月销铄而减毁。
岁忽忽而遒尽兮，老冉冉而愈弛。
心摇悦而日幸兮，然怊怅而无冀。
中憀恻之悽怆兮，长太息而增欷。
年洋洋以日往兮，老嵺廓而无处。
事亹亹而觊进兮，蹇淹留而踌躇。
何氾滥之浮云兮？猋廱蔽此明月。
忠昭昭而原见兮，然霠曀而莫达。
原皓日之显行兮，云蒙蒙而蔽之。
窃不自料而原忠兮，或黕点而汙之。
尧舜之抗行兮，了冥冥而薄天。
何险巇之嫉妒兮？被以不慈之伪名。
彼日月之照明兮，尚黯黮而有瑕。
何况一国之事兮，亦多端而胶加。
被荷裯之晏晏兮，然潢洋而不可带。
既骄美而伐武兮，负左右之耿介。
憎愠惀之修美兮，好夫人之慷慨。
众踥蹀而日进兮，美超远而逾迈。
农夫辍耕而容与兮，恐田野之芜秽。
事绵绵而多私兮，窃悼後之危败。
世雷同而炫曜兮，何毁誉之昧昧！
今修饰而窥镜兮，後尚可以[穴鼠]藏。
原寄言夫流星兮，羌儵忽而难当。
卒廱蔽此浮云，下暗漠而无光。
尧舜皆有所举任兮，故高枕而自適。
谅无怨於天下兮，心焉取此怵惕？
乘骐骥之浏浏兮，驭安用夫强策？
谅城郭之不足恃兮，虽重介之何益？
邅翼翼而无终兮，忳惛惛而愁约。
生天地之若过兮，功不成而无嶜。
原沉滞而不见兮，尚欲布名乎天下。
然潢洋而不遇兮，直怐□而自苦。
莽洋洋而无极兮，忽翱翔之焉薄？
国有骥而不知乘兮，焉皇皇而更索？
甯戚讴於车下兮，桓公闻而知之。
无伯乐之相善兮，今谁使乎誉之？
罔流涕以聊虑兮，惟著意而得之。
纷纯纯之原忠兮，妒被离而鄣之。
原赐不肖之躯而别离兮，放游志乎云中。
乘精气之抟抟兮，骛诸神之湛湛。
骖白霓之習習兮，历群灵之丰丰。
左硃雀之茇茇兮，右苍龙之躣躣。
属雷师之阗阗兮，通飞廉之衙衙。
前轻辌之锵锵兮，後辎乘之从从。
载云旗之委蛇兮，扈屯骑之容容。
计专专之不可化兮，原遂推而为臧。
赖皇天之厚德兮，还及君之无恙。
如梦令 题落花胡蝶卷子
方彦珍（清代）

芳草天涯青遍。满地落花风旋。春去太无情，惆怅雨丝风片。

休怨。休怨。胡蝶殷勤留恋。
卧病经旬吴生持所业新诗来谒讶其精进赋赠二章 其一
胡应麟（明代）

何人不羡济川功，策石虚传大海东。莫笑老为题柱客，当年曾住玉华宫。
送无悦上人归高句骊
吴当（元代）

折芦渡海水，诸方记遐踪。东穷会稽岭，南登祝融峰。

赤城霞绮多，香炉紫烟重。平生几緉屐，伴此九节筇。

昨者来阙下，祗园忆相逢。燕坐永夜灯，翻经清曙钟。

一彻了空寂，真际何从容。法云散天华，珠光起神龙。

上人既东归，正法信有宗。亦欲乘桴行，同心幸相从。
苏武慢 次蔡友古韵，汉苏武玉印
吴湖帆（清代）

卫律言轻，阿云情重，几许消磨肠断。栖幽北海，望极南云，生死寸心不乱。

雁足传书，羊头酬节，凄其河梁归晚。叹朔风毳幕，寒沙衰草，牧羝人远。

却细看、垂宇名高，悬腰印小，凝想镌华真面。文龟娴雅，土象斑斓，不尽玉怜金怨。

翠羽吟珍，赤刀图宝，从今词林赏遍。且开奁、双武齐扬，欢揉倦眼。
挽少师相国李公 其二
张元干（宋代）

往在东都日，伤心丙午年。不从三镇割，安得两宫迁。

抗议行营上，排奸御榻前。英风成昨梦，遗恨落穷边。
至白水主人饮至海棠下花已离披
赵文（宋代）

昨日泥中人，今日花下客。
即时一杯酒，已胜风雨黑。
我来后花时，不及秾艳色。
生与天作花，已是花命厄。
沾茵与堕溷，要亦随所适。
谁能长腴红，而不变衰白。
惟应感流光，有酒日鼓瑟。
送焦生
刘敞（宋代）

苍鹰怀风云，六月不忘习。寒蛟待雷雨，深水聊自蛰。

多君起江湖，力学如不及。择师视洙泗，履奥窥所立。

翰飞自兹远，变化谁能絷。孤剑屡感激，四方慎翔集。

公子诚爱客，相门许长揖。结辔因北游，挥手谢朋执。

藏书就史氏，观国荣天邑。藉甚诸公间，青紫亦可拾。

宁复悲归来，眷眷儿女泣。
阅边古北酋妇率部族扣关行酒四首
张佳胤（明代）

震天金鼓动辕门，稽颡胡儿首尽髡。
倒瓮椎牛齐醉饱，欢呼难报汉朝恩。
书怀
韩淲（宋代）

古来憎命达，今亦叹才难。我自厌时暑，人谁耐岁寒。

升沉空早计，中外试徐看。莫为多穷困，而怀常晏安。
田元长和烟字韵诗见寄复用前韵
张侃（宋代）

几年无梦到凌烟，身似春蚕已再眠。寡合荆人和白雪，独醒蜀道上青天。

渔樵好去任争席，富贵傥来羞执鞭。见说高真足官府，不妨长作地行仙。
季秋既望吾族子侄以老人会于我家名日燕老集
陈著（宋代）

飒飒西风来，吹不开眉端。
团团空中月，照不见肺肝。
菊花仍旧香，过雁秋年年。
我怀人得知，流光逝如川。
况此苟活身，包羞天地閒。
不如先露晞，安用空流连。
儿辈何为者，芋栗菘藿盘。
将以寿我酒，岁晚松在山。
我谓非我意，掉头三长叹。
绕膝不肯离，且笑且进言。
陶潜杜少陵，逢时更多艰。
何尝便忘躯，得酒即开颜。
父子恩爱重，一刻难轻拼。
世路虽逼仄，天道又好还。
但是强健在，心事终已宽。
是亦菽水具，非如五鼎难。
庶几诗礼风，聊以娱亲安。
再拜固以请，愿领家庭欢。
勤勤苦费辞，细听理亦然。
强饮竟成醉，援笔如狂颠。
梗概粗以见，不觉盈长笺。
呼儿为我歌，勿与醒者传。
渡百里湖
查慎行（清代）

湖面宽千顷，湖流浅半篙。
远帆如不动，原树竞相高。
岁已占秋旱，民犹望雨膏。
涸鳞如可活，吾敢畏波涛？
奉酬翁文尧员外驻南台见寄之什
黄滔（唐代）

人指南台山与川，大惊喜气异当年。花迎金册非时拆，

月对琼杯此夜圆。我爱藏冰从夏结，君怜修竹到冬鲜。

殷勤更抱鸣琴抚，为忆秦儿识断弦。
余自城中还道中云气自山中来如群马奔突以手
苏轼（宋代）

物役会有时，星言従高驾。
道逢南山云，烦aa46吸如电过。
竟谁使令之，衮衮従空下。
龙移相排拶，风舞或颓亚。
散为东郊雾，冻作枯树稼。
或飞入吾车，逼仄人肘胯。
搏取置笥中，提携反茅舍。
开缄乃放之，掣去仍变化。
云兮汝归山，无使达官怕。
再过浯溪登峿台示闲云
李宪噩（清代）

披寻爱名迹，登览及春晓。拾级陟台端，振衣出山杪。

澄湘照初日，楚山正缭绕。已辞桂岭深，还望洞庭渺。

临高一洒然，俯仰畅襟抱。前踪何蹙蹙，漫游但草草。

方寸苟未广，近视亦难了。俗儒登泰山，岂复中原小？

从知古贤达，常令胸次浩。与君游浯溪，慎莫羞元老。
春日游华山
赵贞吉（明代）

望华山，迢迢千仞不可攀。
青莲削玉浮云外，白雪堆盐翠霭间。
翠霭浮云度飞鸟，黄尘青镜春风晓。
银甲弹筝芳草傍，金槽压酒垂杨道。
垂杨近拂枝，芳草远生滋。
梦登天姥为金粟，醒入西山采玉芝。
玉芝玉女洗头边，金粟金仙印掌前。
人从槎上新浮去，舟载瀛东竟未旋。
云台袅袅绿萝里，中有一人谈不死。
花外红泉度晋人，松间华发为秦语。
晋人秦语几恬喧，万壑千崖老睡魂。
龙争虎斗无穷恨，狗盗鸡鸣不足言。
云归废畤如流水，尘起岩关一千里。
髑髅台上蝴蝶飞，蘼芜涧底鸳鸯起。
乍闻歌动雉朝飞，同游数子立斜晖。
待予暂解邯郸急，黄鹄骑来住翠微。
猴牛尾狸图
方回（元代）

宣城牛尾雪天狸，梅老才涎为赋诗。
曾与沐猴戏相得，脂膏争奈猎人知。
芗林五十咏·南埭
杨万里（宋代）

高谢三公府，来耕五亩园。
园中有何好，老子笑无言。
偈颂一百零二首
释慧远（宋代）

陕府铁牛口门窄，嘉州石佛耳轮长。
惊起暮天沙上雁，海门斜去两三行。
用子文韵呈李参议彦泽 其二
员兴宗（宋代）

驱车翻盖电非追，有客有客公门驰。双鸿西至一书堕，五马南门三峡迟。

况值神倾意豁士，无愁岁暮日斜时。张眸指注话乡国，为说两川犹漏卮。
马嵬八景次韵为阎方伯赋 其六 宝刹晨钟
程敏政（明代）

宝坊高处地幽偏，钟响常疑落半天。旅次唤醒尘土梦，上方惊散海云眠。

纱笼客诮非时饭，锡杖僧开午夜禅。看院鹤鸣如应答，一声声出薜萝烟。
嘲李玚题名
韦蟾（唐代）

渭水秦山照眼明，希仁何事寡诗情。

只因学得虞姬婿，书字才能记姓名。
了了堂
满执中（宋代）

虚堂跨云巅，白云在林杪。绝顶不可穷，了了非了了。
集句拟少陵秋兴八首 其六
朱朴（明代）

红树青山水急流，浴凫飞鹭晚悠悠。溪云初起日沈阁，长笛一声人倚楼。

织女机丝虚夜月，芙蓉小苑入边愁。鱼龙寂寞秋江冷，欲采蘋花不自由。
经月岩山
韩翃（唐代）

驱车过闽越，路出饶阳西。仙山翠如画，簇簇生虹蜺.

群峰若翠从，众阜如婴提。岩峦互吞吐，岭岫相追携。

中有月轮满，皎洁如圆珪。玉皇恣游览，到此神应迷。

嫦娥曳霞帔，引我同攀跻。腾腾上天半，玉镜悬飞梯。

瑶池何悄悄，鸾鹤烟中栖。回头望尘事，露下寒凄凄。
山行
黎廷瑞（宋代）

篮舆一路野梅风，午酒濛濛困未松。侧首松梢听晴哢，数峰残雪夕阳中。
早夏
钱起（唐代）

楚狂身世恨情多，似病如忧正是魔，花萼败春多寂寞，

叶阴迎夏已清和。鹂黄好鸟摇深树，细白佳人著紫罗。

军旅阅诗裁不得，可怜风景遣如何。
和涂率修见寿
刘诜（元代）

衮衮高冠盛玉堂，牛衣谁复念王章。百年风雨青灯在，万里乾坤白发长。

我懒惟应栖畏垒，君才终许奏明光。郭门东转三泉美，来往还能共酒觞。
题金州西园九首。草阁
姚合（唐代）

编草覆柏椽，轩扉皆竹织。閤成似僧居，学僧居未得。

有时公府劳，还复来此息。
访刘君
裴夷直（唐代）

扰扰驰蹄又走轮，五更飞尽九衢尘。

灵芝破观深松院，还有斋时未起人。
宝珠洞晚眺
毓俊（清代）

清秋曳杖登翠微，野客闲逐孤云飞。绝顶古寺磬声寂，夕阳在山僧未归。
黄陵题咏
张舜民（宋代）

箫韶不返九疑愁，双凤追思楚水秋。
袆翟飘摇摧画壁，佩环零落挂帘钩。
春深兰芷供香案，日暮乌鸢送客舟。
自是江湖清绝处，后人憔悴写离忧。
望月西庑作
宋祁（宋代）

夏琯倐已新，夕杓见南指。
孤月雾中来，馀光淡前戺。
赏襟初不雾，极睇天汉涘。
浮云竟未还，多露已徐委。
太虚本自寂，游氛强为滓。
安得千里风，披霄玩澄晷。
去年秋扇二绝句
苏辙（宋代）

扇中秦女旧乘鸾，拂去浮尘色尚鲜。
未尽炎风早归去，不堪秋後乞哀怜。
和刘谊留题融州老君岩 其一
曾布（宋代）

神仙遗像出天真，造化胚浑岂易言。访古寻幽空有意，白头轩冕感君恩。
京师为刘舆刘琨语
佚名（魏晋）

洛中奕奕。庆孙越石。
湖头别墅三首 其三
贯休（唐代）

南北如仙境，东西似画图。园飞青啄木，檐挂白蜘蛛。

邻叟教修废，牛童与纳租。寄言来往客，不用问荣枯。
次韵元章先生简奉讷斋判府相公一笑
瞿智（元代）

倅车新赴云间幕，文采风流有誉髦。未许茝兰纫客佩，又承雨露染恩袍。

浓薰酒渍红螺甲，清梦华生玉兔毫。退食郡斋无一事，诗成浑似柳仪曹。
道元上人累示禅偈诗笔并诸贤赓唱见索鄙作因
苏颂（宋代）

释子南宗秀，囊文数见过。
灯分壁观后，诗学宝书多。
摘句心游刃，谈空辩注河。
儒林盛推挹，风势张云柯。
山园
文同（宋代）

久雨无所适，新晴步山园。
西风满高林，败叶惊已翻。
时节急如此，世事安可论。
夜归灯下吟，寒虫伴幽喧。
满江红·送廖叔仁赴阙
严羽（宋代）

日近觚棱，秋渐满、蓬莱双阙。
正钱塘江上，潮头如雪。
把酒送君天上去，琼裾玉佩鹚鸿列。
丈夫儿、富贵等浮云，看名节。
天下事，吾能说；今老矣，空凝绝。
对西风慷慨，唾壶歌缺。
不洒世间儿女泪，难堪亲友中年别。
问相思、他日镜中看，萧萧发。
江城子·河堤烟树渺云沙
元好问（金朝）

河堤烟树渺云沙。七香车。更天涯。万古千秋，幽恨入琵琶。想到都门南下望，金缕暗，玉钗斜。津桥春水浸红霞。上阳花。落谁家。独恨经年，培养牡丹芽。寒雁归时凭寄语，莫容易，损容华。
宴别幼遐与君贶兄弟
韦应物（唐代）

乖阙意方弭，安知忽来翔。累日重欢宴，一旦复离伤。

置酒慰兹重，秉烛坐华堂。契阔未及展，晨星出东方。

征人惨已辞，车马俨成装。我怀自无欢，原野满春光。

群水含时泽，野雉鸣朝阳。平生有壮志，不觉泪沾裳。

况自守空宇，日重但彷徨。
冬兰
薛嵎（宋代）

出林讵为晚，知我岁寒心。
不入离骚怨，来亲冰雪吟。
众芳归槁壤，独干长穷阴。
为有幽人致，相看情倍深。
袭前韵再简少孙四首 其二
李之仪（宋代）

雪意埋云蔚不开，新春还傍故春来。未堪肮脏倚门立，聊复差池接羽回。

得丧但知求失马，盛衰赢取付传杯。风流二妙天怜我，种玉秧中更插梅。
赠友人归别墅
卢柟（明代）

绿杨漫垂舞，摆动春风情。
吏役甘作苦，瓜期思田萦。
寻溪观游鳞，出谷听流莺。
别有漆园客，长歌怀友生。
和虞使君赋山茶花二首 其二
程公许（宋代）

梅花蘸影碧江浔，似怪高人金玉音。咏絮可怜清寡伴，冠霞来与共论心。

定知句迫琼瑶响，莫惜杯浮琥珀深。姑射清寒西子醉，一时妩媚索高吟。
早春旬假独直寄江舍人
徐铉（宋代）

省署皆归沐，西垣公事稀。咏诗前砌立，听漏向申归。

远思风醒酒，馀寒雨湿衣。春光已堪探，芝盖共谁飞。
舟夜
赵汝鐩（宋代）

夜泊枫林岸，江平万籁收。
松崖猿袅月，芦渚雁眠秋。
轩冕傥来尔，林泉归去休。
客愁正无奈，孤笛起渔舟。
见梁检法书怀八绝句于广文尉曹处次韵 其八
赵蕃（宋代）

傥欲昌身诗莫昌，折腰也莫叹凄凉。上书假传非无例，慷慨相期入皂囊。
和邓子及冬至谢送笔墨韵
项安世（宋代）

年华添线又浮灰，忽忽穷愁不易裁。
惟有病人知客意，故冲寒雪送诗材。
昔夸三窟今成缚，少倚千寻老作煤。
妙用反从穷里得，一阳端自剥中来。
吊陈毅卿墓
陈献章（明代）

微风松下起，落日照蜻蜓。絮酒知吾辈，春山忆毅卿。

由来都大梦，终寄一浮萍。极目苍岑外，波涛满地生。
锦堂春（七夕）
詹玉（宋代）

桂嫩传香，榆高送影，轻罗小扇凉生。正鸳机梭静，凤渚桥成。穿凉人来月底，曝衣花入风庭。看星残靥碎，露滴珠融，笑掩云扃。

彩盘凝望仙子，但三星隐隐，一水盈盈。暗想凭肩私语，鬓乱钗横。蛛网飘丝罥恨，玉签传点催明。算人间待巧，似恁匆匆，有甚心情。
郑子诚挽诗 其二
林希逸（宋代）

住处虽邻曲，多惭寂寂居。间能驰手帖，时致以肩舆。

我叹年相若，君衰日渐疏。人间梦先破，周蝶果何如。
自料
张镃（宋代）

自料躬耕体力微，他年为圃雅相宜。
植茶要是依桑荫，种芋先须纳豆萁。
药爱金樱长林薄，花因木槿作藩篱。
祗应分绝陶朱富，不愿鱼繁六亩池。
怀家毓臣幼佩
郑以庠（清代）

江声呜咽雨潇潇，旅馆秋灯伴寂寥。鹭屿鲲洋连大澥，相思空托去来潮。
出近村归偶作
陆游（宋代）

朝骑小蹇涉烟村，拥路争看八十身。
似我犹为一好汉，问君曾见几闲人？杨梅线紫开园晚，蓴菜丝长入市新。
莫笑坚顽推不倒，天教日日享常珍。
诗送长老芝公归灵洞
强至（宋代）

昔以医名著，今兹祖意传。
众生如不病，大士自安禅。
貌等涧松古，性同山月圆。
应防猿鸟忆，却指旧林泉。
闻陈伯育结綵舟行乐游湖戏寄三首 其二
郭祥正（宋代）

东陈风义旧传闻，雕鹗鸾凰果逸群。青竹题诗才倚马，画船槌鼓气凌云。

赏心自向明时得，乐事应容下客分。敌饮会须翻玉海，背河决胜看齐军。
谢山泉
陆龟蒙（唐代）

决决春泉出洞霞，石坛封寄野人家。

草堂尽日留僧坐，自向前溪摘茗芽。
相和歌辞。燕歌行
贾至（唐代）

国之重镇惟幽都，东威九夷制北胡。五军精卒三十万，

百战百胜擒单于。前临滹沱后沮水，崇山沃野亘千里。

昔时燕王重贤士，黄金筑台从隗始。倏忽兴王定蓟丘，

汉家又以封王侯。萧条魏晋为横流，鲜卑窃据朝五州。

我唐区夏馀十纪，军容武备赫万祀。彤弓黄钺授元帅，

垦耕大漠为内地。季秋胶折边草腓，治兵羽猎因出师。

千营万队连旌旗，望之如火忽雷驰。匈奴慑窜穷发北，

大荒万里无尘飞。隋家昔为天下宰，穷兵黩武征辽海。

南风不竞多死声，鼓卧旗折黄云横。六军将士皆死尽，

战马空鞍归故营。时迁道革天下平，白环入贡沧海清。

自有农夫已高枕，无劳校尉重横行。
正仲今年鄞城之约不就因次韵慰悦之
戴表元（宋代）

莫怪诗翁不出山，诗多那得是山间。
清溪欲暖莺啼树，白日无人犬卧关。
不惜野花簪素发，时凭春酒转朱颜。
当年阮籍何家达，直到途穷始哭还。
秋梦行
卢仝（唐代）

客行一夜秋风起，客梦南游渡湘水。湘水泠泠彻底清，

二妃怨湘无限情。娥皇不语启娇靥，女英目成转心惬。

长眉入鬓何连娟，肌肤白玉秀且鲜。裴回共咏东方日，

沉吟再理南风弦。声断续，思绵绵，中含幽意两不宣。

殷勤纤手惊破梦，中宵寂寞心凄然。心凄然，肠亦绝。

寐不寐兮玉枕寒，夜深夜兮霜似雪。镜中不见双翠眉，

台前空挂纤纤月。纤纤月，盈复缺，娟娟似眉意难诀。

愿此眉兮如此月，千里万里光不灭。
西堂杂咏次林世增隐君韵其一草履
林廷玉（明代）

淳朴苟得趣，贲饰奚能伦。菅蒯撷为屦，飞云谁复论。

朝踏清溪滨，暮拖归云村。或时礼缝掖，宁能知雁门。

松坞徐徐蹈，旋辟谭羲轩。堕指步雪中，不煦东方暾。

捆以给饔餐，何慕鲜醲昏。嗟嗟无怀民，俯仰俱忘言。

靡丽俗所尚，质素乃本源。贤者敦浇漓，风轨凛恒存。
再寄满子权二首
王令（宋代）

秋尽啼衰虫，君思云奈何。
我愚得君思合少，居贤劳我心则多。
非独辞源长，泻海为江河。
平生未始有点缺，玉日拂拭金烧磨。
寻常貙与狸，见一足已嗟。
又况一地卧三虎，狗彘虽勇何敢过。
扬州我何思，青山无一螺。
什市不畜宝，米盐财如他。
而吾三夫子，一身各丘轲。
琼林自生寒，结露成冰柯。
文章日组纬，玉机飞金梭。
谁有真珠绳，结作张麟罗。
拔为当世祥，声为太庙歌。
我愿参众民，手足摇婆娑。
石鼻城
苏辙（宋代）

千山欲尽垂为鼻，百战皆空但有城。
虎闯穴中秦地恐，龙飞渭上汉江倾。
雍人未有章邯怨，魏将犹存仲达精。
睥睨陵迟春草满，白羊无数向风鸣。
虎长老修双峰
叶适（宋代）

九州大麓标山经，早与天地同垂名。
雁荡初传晚唐世，掩抑众岳夸神灵。
岂非龙伯所播迁，海水枯竭久乃成。
穷皱石怪呈万巧，宛取物似罗千形。
阴湫阳岭何恍惚，紫光碧焰长磨萦。
夜随王乔玉箫发，晓答矩那金磬清。
闻者未到意已倾，往往梦想驱风霆。
胡僧犹嫌憩寂寞，便房曲槛频招迎。
强扶坠阁接云汉，却补坏壁回丹青。
来车去马谩孔总，亭主自住谁为情。
奉和留守太尉赐燕玉津图
王安礼（宋代）

将相仪刑久，师儒典册新。乘车朝魏阙，铭鼎颂舆人。

高会开名苑，多欢浃辅臣。仙葩分巨丽，宸藻赐全醇。

自昔脩天爵，平时秉国钧。谁如始终遇，奕叶荷君仁。
送王仲彝制机宰浏阳
戴复古（宋代）

一身供世用，六月赴官忙。
当此炎天热，知君心地凉。
吏能师卓鲁，县界接潇湘。
试饮浏阳水，清清滋味长。
送赵茶马东归
魏了翁（宋代）

又因送客朝京阙，意行偶过山之阳。
槛开岷岭半天雪，帘卷峨眉千丈冈。
断霞明空暮江白，密阴藏雨秋原香。
客归便可报明主，满川看看秔云黄。
题漕司涉斋
许及之（宋代）

涉世浑如涉大川，风波过却愈拳拳。朱帘画舫非吾事，只合扁舟听雨眠。
以游子悲故乡为韵又五首 其三
王炎（宋代）

东风黄鸟鸣，白露寒蝉悲。去日何太短，种种发欲疏。

人言了婚何，此事今何如。欲耕无一廛，儿女牵人衣。

蚕以茧自缠，深念难为娱。
乙巳邵武建宁夜坐书呈诸公 其四
陈普（宋代）

鹡鸰翡翠各毛衣，未有丝麻亦衣皮。白昼不冠对妻子，要令天地撤方维。
感伤
文天祥（宋代）

家国伤冰泮，妻孥叹陆沉。
半生遭万劫，一落下千寻。
各任汝曹命，那知吾辈心。
人谁无骨肉，恨与海俱深。
句 其二十二
张商英（宋代）

如障如屏如绣画，似幢似盖似旌旗。
安之朝议哀辞二首
司马光（宋代）

乐易春阳暖，孤高秋气清。
老惟知自适，贫不问为生。
京兆开阡陌，延陵题墓茔。
何如帝师笔，纯孝纪名卿。
谒吴传正因赠
孔武仲（宋代）

宴坐足观妙，朝归还闭门。
身居丞相第，室似人孤园。
竞逐浮云驶，难揩古镜昏。
相期荷君厚，商榷有清言。
观傅公济胡志衡楚越唱和集因成短句奉赠
周行己（宋代）

清露凝百草，四海黄叶秋。游子思故乡，中夜揽衣裘。

起坐不成寐，叹息衔百忧。久客岂其愿，亦为甘旨谋。

平生少年日，睥睨气食牛。秉志三皇前，展步狭九州。

乃今已半百，尚有饿冻愁。生逢圣明代，不忍弃田畴。

折节众士底，足为妻嫂羞。伯乐尚未遇，焉知非骅骝。

观其楚越集，迥觉出辈流。有如阅武库，森然见戈矛。

近者咸兴作，无乃或暗投。五车空拄腹，一饱岂易求。

不如临洮子，匹马万户侯。遇合各有时，莫笑东家丘。
戍妇
罗公升（宋代）

夫戍关西妾在东，东西何处望相从。
只应两处秋宵梦，万一关头得暂逢。
哭尹玉
文天祥（宋代）

团练濠州庙赣川，官其二子赐良田。
西台捕逐多亡将，还有焚黄到墓前。
闻雁
朱一蜚（清代）

一阵新寒忍不禁，半天嘹呖堕鸿音。他乡兄弟同明月，何处江山入暮砧。

枕上唤回长短梦，镫前愁绝别离心。稻粱尔亦谋无地，漠漠卢花野渚深。
题载雪录
孙惟信（宋代）

诗字峥嵘照眼开，人随尘劫挽难回。
清苕载雪流寒碧，老我扁舟独自来。
宫词 其五十七
周彦质（宋代）

乌巾袅脚锦袍襕，供奉新来进押班。从此便应閒日少，玉除轮日侍天颜。
文明生日以龙尾砚为寿并致一首
李东阳（明代）

我持龙尾溪头石，来寿凤毛池上人。清爱石将人比德，寿看人与石为邻。

长留天地诗家事，坐镇浮浇静者身。记取翰林挥翰客，年年来此颂芳辰。
题十峰兄芙蓉庄四时四绝同洞阳兄作 其三
顾可宗（明代）

古松悬瀑挂清秋，分付人间百道流。半壁明霞一藤杖，夕阳为我小勾留。
水调歌头（括坡诗）
程节齐（宋代）

秋色在潇洒，佳气夜充闾。人传好语，君家门左正垂弧。毕万从来有后，释氏果然抱送，丹穴凤生雏。未作汤饼客，先写弄獐书。

参军妇，贤相敌，古来无。钟奇毓秀，应是积善庆之余。想见珠庭玉角，表表出群英物，我已预知渠。他日容相顾，啼看定何如。
夜合花 护花
顾翎（清代）

宝帷围香，雕阑贮玉，梨花双锁娇云。嫩寒初褪，妆成钿阁笼晴。

裁鸳绮，绣星辰。倩护他、香雪缤纷。莫教那、残烟疏雨，狼藉散芳尘。

韶华最易飘零。料也怯、廿番风信。珠泪莹莹。缃桃瘦损，不禁清露销魂。

描凤牒，费泥金。写璚笺，谣寄蓉城。倩东君、玉箫声里，留住春阴。
哭邹德久二首用前韵
张元干（宋代）

出守真成梦蚁宫，天台云色亦愁容。
时来盍锡万钉带，仙去俄归群玉峰。
川上可惊如逝水，岁寒徒有后凋松。
烦将老眼银河泪，共洒西风絮酒浓。
僧院松
曹松（唐代）

此木韵弥全，秋霄学瑟弦。空知百馀尺，未定几多年。

古甲磨云拆，孤根捉地坚。何当抛一干，作盖道场前。
和张推官同年 其二
司马光（宋代）

薄寒未去腊才过，春色先知在绿波。不是宿云能作思，大都王粲自情多。
秋日道中寄京口友人
熊象黻（清代）

一车千里外，马首又斜阳。秋色还黄菊，风声借白杨。

知君当此日，忆我在他乡。拟欲来京口，重登君子堂。
南乡子 其十三 秋感
董元恺（清代）

香桂折新柯。紫陌金堤映绮罗。莫是长安行乐地，蹉跎。

旧路依然此重过。

顾影逗轻波。到处闲门长薜萝。休唱开元供奉曲，无多。

落叶纷纷暮雨和。
玉台体
利登（宋代）

六曲鸳屏紫玉环，寐衣红地绣双鸾。
相思未必君如我，一夜芙蓉翟露寒。
萱草
晁说之（宋代）

山中萱草三赤长，山中高人万事忘。
欲借忘忧汝辈力，世间儿女徒颠狂。
汝亦忘忧非世忧，临风恐汝亦分将。
愿尔忘忧忘终始，莫教老大空悲凉。
浣溪沙 其三 春日酒边作
何振岱（清代）

载酒吴船负夙期。芳春何处剧相思。飞花帘箔燕来时。

意趣自怜微醉好，风光转与澹愁宜。闲来有忆只依稀。
霜
徐寅（唐代）

应节谁穷造成端，
菊黄豺祭问应难。
红窗透出鸳衾冷，
白草飞时雁塞寒。
露结芝兰琼屑厚，
日乾葵藿粉痕残。
世间无此摧摇落，
松竹何人肯便看。
与酒家沈生
汪应辰（宋代）

有客堂堂空两手，无人为借太阿来。
与君上抉浮云破，放出阳光万丈开。
挽翁仲山常卿二首
刘克庄（宋代）

昔驾輶轩忝外台，爱文学掾有高才。
曾留太白论文去，亦辱奇章贽卷来。
玉树枝成终古诀，紫薇花对别人开。
时危国蹙英贤夭，空撚霜髭赋八哀。
悼邦节弟
姜特立（宋代）

皇考怜同出，青已并庐。
前春曾访我，无月不来书。
易感中年后，难忘少长初。
倏然成梦幻，岁晚重欷嘘。
玉台体
利登（宋代）

两弯弓月眉端照，一朵忪云鬓畔归。
欲默不能言不可，娇心无著凭青衣。
采桑子 其二 兰为横波夫人所绘
陈维崧（清代）

后堂丝管亲曾醉，衮遍筝琶。舞煞蛮靴，百幅红兰出内家。

左徒弟子今谁在。只有章华。沦落天涯，忍看灵均九畹华。
天宫小阁纳凉
邵雍（宋代）

小阁於吾有大功，清凉冠绝洛城中。
自惭虚薄诚多幸，襟袖长涵万里风。
会宁道中别姜惟清主事
刘廌（明代）

八千道路边疆去，回首甘凉忆旧游。
沙塞孤城胡骑接，玉关落日酒泉流。
哈枌果实供盘馔，苏鲁麻篘解客愁。
此日故人重会别，秣陵归思不胜秋。
闻西师复华州
陆游（宋代）

青铜三百饮旗亭，关路骑驴半醉醒。
双鹭斜飞敷水绿，孤云横度华山青。
省题泰帝鼓瑟
王洋（宋代）

雅乐闻琴瑟，相因泰昊前。
朱丝疑杂奏，素女减哀弦。
破竹符终全，分鱼目不全。
所馀裁五五，再续未绵绵。
损益时皆有，亏成理或然。
茫茫千古意，汉帝自谁传。
扬州以土物寄少游
苏轼（宋代）

鲜鲫经年秘醽醁，团脐紫蟹脂填腹。
后春莼茁活如酥，先社姜芽肥胜肉。
鸟子累累何足道，点缀盘飧亦时欲。
淮南风俗事瓶罂，方法相传竟留蓄。
且同千里寄鹅毛，何用孜孜饮麋鹿。
和朱主簿四首
刘克庄（宋代）

君思清如许，吾诗浅矣哉。
不能具刍饭，虚辱受琼瑰。
伊洛推游谢，韩欧赏孟梅。
武夷老仙伯，相引上蓬莱。
赠同座
白居易（唐代）

春黛双蛾嫩，秋蓬两鬓侵。谋欢身太晚，恨老意弥深。

薄解灯前舞，尤能酒后吟。花丛便不入，犹自未甘心。
惧谗
李白（唐代）

二桃杀三士，讵假剑如霜。众女妒蛾眉，双花竞春芳。

魏姝信郑袖，掩袂对怀王。一惑巧言子，朱颜成死伤。

行将泣团扇，戚戚愁人肠。
观月扬千寺门
李弥逊（宋代）

背山灵利两松间，待月松前觌面山。云去月低松影落，倚天唯有碧回环。
拟青青河畔草
沈约（南北朝）

漠漠床上尘。
心中忆故人。
故人不可忆。
中夜长叹息。
叹息想容仪。
不言长别离。
别离稍已久。
空床寄杯酒。
上湖北赵司仓三首
廖行之（宋代）

君侯德业简渊衷，亟上朝端望寝隆。
鵷鹭羽仪从北阙，骖騑礼乐正西风。
六条郡国褰帷里，万里沅湘揽辔中。
早晚诏书归衮舄，由来周召合三公。
拟古诗十九首 其十四 去者日以疏
孙蕡（明代）

白日无流光，逝水无回波。浮生类转烛，运尽归山阿。

松柏夹长类，高坟起嵯峨。古来皆若此，咄咄将奈何。

谁弦雍门琴，和此薤露歌。
满庭芳（十月念六日大雪，作此呈社人·冬景）
赵长卿（宋代）

晚色沈沈，雨声寂寞，夜寒初冻云头。晓来阶砌，一捻冷光浮。目断江天霭霭，低迷映、绿竹修修。多才客，高吟柳絮，还更上层楼。

烹茶，新试水，人间清楚，物外遨游。胜似他、销金暖帐情柔。细看流风回舞，终日价、浅酌轻讴。醺醺地，美人翻曲，消尽古今愁。
立春後一日和张功父园梅未花之韵
杨万里（宋代）

前夕三更月落时，东风已动万花知。
江梅端合先交割，春色如何未探支。
只欠梁溪水柱句，追还和靖暗香诗。
家剩有葱根一指，不把琼酥滴一枝。
承旧同僚诸阁老屡遣惠诗以志之
黄淮（明代）

人情疏阔易乖离，高义相怜久不衰。免使题门如翟尉，多缘知己过钟期。

青霄云翮垂馀荫，阴壑霜松挺故枝。瞻企无由怀似海，临风搔首一嗟咨。
赋曲江禁柳
韩驹（宋代）

照水纤柯拂地明，东风初试舞腰轻。人间岂识长门恨，雾鬓烟鬟绾不成。
忆酒寄刘侍郎
卢仝（唐代）

爱酒如偷蜜，憎醒似见刀。君为麹糵主，酒醴莫辞劳。
句
刘媛（唐代）

春风报梅柳，一夜发南枝。

傍人那得知心事，一面残妆空泪痕。
效宫词体上文太师十绝 其六
范纯仁（宋代）

清渠泻水灌东田，十顷方塘不种莲。白鸟往来明镜里，画船安稳坐青天。
赠南岳宣义大师英公
苏德祥（宋代）

学就书闻在道林，几年辛苦用身心。
九霄雨露酬知早，百首风骚立意深。
青白野云闲里卧，古今碑碣醉中寻。
因何负此多般艺，可惜教师鬓雪侵。
汀州旧州城
陈轩（宋代）

五百年前兴废事，至今人号旧州城。草铺昔日笙歌地，云满当年剑戟营。
题高尚书夜山图二首
赵孟淳（宋代）

月底江山如昼好，楼中几席与秋清。
剡藤不到高人手，一段风流可得成。
金焦二山雪望图
韩淲（宋代）

京口酒可饮，江山开画图。幻成清落索，要识雪模糊。

不用袁安卧，只消渔父居。几回烟浪远，落木堕寒芦。
归自临川途中感物遇事得八绝句寄秀美 其四
欧阳澈（宋代）

一声啼鸟过残阳，髣髴流莺促晓妆。记得年时倦梳裹，殢人和笑道天凉。
阊门外登溪船五首
杨万里（宋代）

无家不住曲溪边，秪种高山不种田。
绝壁入天天入水，乱篙呜石石呜船。
百滩春浪雪头过，两岸林花镜底眠。
归路商量更舟楫，庐山彭蠡好风烟。
和萧侍御监祭白帝城西村寺斋沐览镜…吏部孟员外并见赠
羊士谔（唐代）

晚沐金仙宇，迎秋白帝祠。轩裳烦吏职，风物动心期。

清镜开尘匣，华簪指发丝。南宫有高步，岁晏岂磷缁。
四明山诗。鹿亭
陆龟蒙（唐代）

鹿亭岩下置，时领白麛过。草细眠应久，泉香饮自多。

认声来月坞，寻迹到烟萝。早晚吞金液，骑将上绛河。
中夜对月小酌
陆游（宋代）

今夕复何夕，素月流清辉。徘徊入我堂，化作白玉墀。

栖鸟满高树，空庭结烟霏。可怜如许景，早眠人不知。

我幸与周旋，一醉那得辞。整我接䍦巾，斟我翡翠卮。

清愁不可耐，三嗅梅花枝。
祷雨应时喜而联句
张继先（宋代）

何以慰黎民，山川朝出云。精诚动天地，丹恳在词文。

南亩苗初槁，西郊雨已纷。林峦添郁郁，草木共欣欣。

休怪芝田茂，其如羽服勤。穹苍岂私曲，流俗足妖氛。

途路尘埃息，轩窗暑气分。丰年慰农叟，盛德谢吾君。

枝润惊林鸟，厨清绝楚蚊。上真何以报，惟把宝香焚。
再赋木犀
周紫芝（宋代）

寻香剪得耐寒枝，不羡腰围宝带犀。塘桂自应同臭味，岩花未可较高低。

秋风易老空成恨，佳客无人莫漫携。挽取芳条供燕坐，绝胜骑马号安西。
次韵唐立夫永川五柳堂堂李齐年所建十年间三
李石（宋代）

我与李侯初不熟，但闻弦歌政声速。
永川鸡犬数山外，迄今语声犹可录。
向来官舍卜清疏，把酒横琴仅容足。
眼前可无起予者，故作斜川著行录。
不妨奄有靖节名，此堂岌岌柳英英。
易名伐树公则去，名尚可复柳易生。
唐侯初来理前事，收拾神名还旧地。
坐令轩冕争夺心，各有田园萧散意。
古人陈迹那复论，丈夫志气高入云。
因知特地豪杰士，不待西伯还明君。
艳歌行
佚名（两汉）

翩翩堂前燕，冬藏夏来见。
兄弟两三人，流宕在他县。
故衣谁当补，新衣谁当绽？
赖得贤主人，览取为吾绽。
夫婿从门来，斜柯西北眄。
语卿且勿眄，水清石自见。
石见何累累，远行不如归。
藏晖阁
王绂（明代）

奥室乃环堵，窗户何由施。一瓦覆蠡甲，天光常下垂。
庆春宫 次周清真韵，蓝田叔画种玉图
吴湖帆（清代）

鸂鵣同心，鸳鸯交颈，卧沙戏水倾城。红粉妖娆，乌衣刘郎，绣帷索笑生声。

恣狂如画，喜玉种、蓝田散星。春风人面，琴调心弦，莺燕魂萦。

深宫秘约偷迎。幽会无遮，欢泪拚零。鹦鹉帘前，梧桐阴下，殢尤妃子华清。

舞腰宛转，似蛱蝶、穿花对成。楚云缭绕，巫梦迷离，一缕柔情。
金缕曲 明妃 九叠前韵
叶绍本（清代）

泪洒留梨酒。忽蓬飘、玉颜远迈，是君恩否。猎猎边沙风扑面，还杂数声刁斗。

蓦行到、九洲更九。毳帐雪花如掌大，这凄凉、可比长门守。

看塞雁、尚南首。

马头匼匝榆关走。从那日、檀槽逦逤，学成双手。貂鼠襜褕酥酪乳，算是阏氏消受。

赋春燕、几番啼口。一种银钗山市女，到而今、尽爱瘢痕丑。

浑不愿、掖庭牖。
处暑
吕本中（宋代）

平时遇处暑，庭户有馀凉。乙纪走南国，炎天非故乡。

寥寥秋尚远，杳杳夜光长。尚可留连否，年丰粳稻香。
无俗念 游仙二首 其一
杨慎（明代）

十年奔走，向红麈、何处可寻蓬岛。一枕青瓷惊梦起，幻迹都如扫。

七返还丹，千龄大药，昧者难精讨。餐霞伴侣，飘然遥在天表。

长生须住仙村，诛茅贺厦，迥出层云抄。翠水蓝岑浑不夜，紫府丹丘常晓。

玉豉金盐，璚英珠液，种种供难老。乖龙莫懒，为我先耕瑶草。
后湖泛舟诗
张正见（南北朝）

上苑奢行乐，沧池聊薄游。泛荷分兰棹，沈槎触桂舟。

残虹收度雨，缺岸上新流。欲知有高趣，长杨送麦秋。
孔生示二诗答一篇
朱松（宋代）

岁晚尊前一笑哗，怜君孤愤老天涯。诸豪虽识临邛客，陋族难当阙里家。

会有孟光求共隐，不应牧犊但长嗟。青衫华发春风里，择婿犹堪驻宝车。
黄荃子母兔
高启（明代）

阳坡日暖眼迷离，芳草春眠对两儿。
谁道姮娥曾作伴，广寒孤宿已多时。
后苦热行
孙承恩（明代）

昨日苦热欲发狂，袒跣大叫无遁藏，火云照夜星耀芒。

今日不可更禁当，低垂郁蒸气如结，肌肤屡搔成痏疮。

蕲竹八尺琉璃光，欲眠先看汗流浆，炎熇蕴隆遮日黄。

松枝柏叶凝不动，长箑勤挥那得凉。四时平分乃恒理，阴阳二气翕以张。

千古万古胡不尔，岂独此日为予殃。情随事变弗自觉，忧喜苦乐态失常。

翻思冱寒冻欲僵，恨不置身火与汤。
十离诗。竹离亭
薛涛（唐代）

蓊郁新栽四五行，常将劲节负秋霜。

为缘春笋钻墙破，不得垂阴覆玉堂。
病起
陆游（宋代）

一病辄经旬，几病能不死。
诚知迫颓年，暂健亦自喜。
半窗风竹影，晴景极清美。
读书虽益嬾，尚可日百纸。
引镜整角巾，病思真一洗。
悠然度朝晡，万事如覆水。
走珠庄
陈斗南（清代）

不到山庄又隔年，近来双岸集人烟。芦花缺处疑为路，沟水流时足灌田。

岁晏歌钟崇腊祭，天寒老稚负朝姘。行程莫厌沙洲远，山叠溪头系钓船。
春日携頔子同刘养正教授游净国寺至李家园
王庭圭（宋代）

野外烟光阔，僧园竹径通。柳丝摇嫩绿，桃雨落轻红。

处处花如旧，年年人不同。自矜双足健，著屐试春风。
前出塞九首 其三
杜甫（唐代）

磨刀呜咽水，水赤刃伤手。欲轻肠断声，心绪乱已久。

丈夫誓许国，愤惋复何有。功名图骐驎，战骨当速朽。
好事近·密密偃蜂房
曹勋（宋代）

密密偃蜂房，香远未应时霎。薇露紫烟浥尽，任风欺雪压。老人曾饮百川空，相对肯微呷。揽取占先风度，醉高烧红蜡。
赞赵直阁所藏四美人画·冬
姚勉（宋代）

红炉暖阁烘如春，玉琴不抚生微尘。
梅花嗅罢寂无语，千里潇湘思故人。
燕钗和闷都敲折，愁搅柔肠千万结。
沉吟望断信不来，同云暗酿江天雪。
谢师厚挽词三首 其二
范纯仁（宋代）

天地钟奇秀，公应为世生。何悭一老遗，遽夺万人英。

千古长赍恨，重泉不掩名。缪当幽穸志，深愧色丝铭。
山间女
李新（宋代）

倚竹情何极，伤春事已阑。
长眉弯月薄，翠袖怯天寒。
倩妇拢新鬓，凭人易旧冠。
轻闻骑马客，相趁隔篱看。
雨中伯恭至湖上
韩元吉（宋代）

莫嫌鞭马踏春泥，茶鼎诗整偶共携。
山色雨深看更好，湖光烟接望远迷。
连天花絮飞将尽，夹道蒲荷长欲齐。
官事得閒须洗眼，蓬壶只在帝城西。
发王务二首
孔武仲（宋代）

晓随灯火背千家，落尽疏星见远霞。
一饷春声回宿鸟，半天寒色在啼鸦。
临陂弱柳犹藏叶，当路残梅已尽花。
赖值时光正妍润，稳看风物到京华。
君仪见和复别为一首因各次韵
葛胜仲（宋代）

载酒轻尘论礼堂，区区好事愧原尝。糟丘未辨陈喧老，壑谷宁原伯有藏。

盎盎新香浮蚁面，陶陶煖息助龟肠。物微意重君毋诮，炽絜泉甘器亦良。
和柴大监留郎中游郁孤及喜雨之什 其一
陈元晋（宋代）

冰壶清对玉衡秋，台府同时尽胜流。南国恩波如海阔，西江和气接天浮。

山川真借两贤重，翰墨仍为八境留。见说九重思魏笏，书帷更欲学君畴。
无诸钓龙台怀古三首 其三
林鸿（明代）

无诸东海上，有国在秦先。一朝逐秦鹿，戈甲相勾连。

高才已得逐，论封亦徒然。归来筑高台，投竿钓蜿蜒。

屠龙雄按剑，拂拭沧洲烟。英风振海岳，古月经蛮天。

昔人不可见，踪迹复堪怜。閒来弄秋水，渔情蔼清川。

云高碧海净，日落千山妍。莞歌古台上，醉向酒家眠。
九月初四日大风雨近重阳无酒夜成二首
方回（元代）

怕见秋深秋又深，青灯白发厌愁霖。
百年剩几重阳日，万事都无一称心。
自揣老怀饶感慨，可须佳节强登临。
在陈自郐哦韩句，敢望空罍有浊斟。
秋日登郡楼二首 其一
蔡襄（宋代）

秋水已复漕，秋风初怒号。天容霜后净，山势北来高。
又依《春节怀大陆》韵再和二首 其一
陈章（宋代）

谁将心事托流晖，隔海临风歌《式微》。乡恋常萦游子梦，月华空照彩云归。

长闻客地鹃啼血，记否家山柳映矶。为报知音重顾曲，再倾薄学咏几稀。
古梅行
王柏（宋代）

苍龙蛰大泽，浩莫知岁华。
不肯作霖雨，偃蹇眠烟霞。
玉皇欲强作，六丁下谽谺。
紫蛇掣金电，霹雳转香车。
振鬣欲腾奋，夭矫势攫拿。
神通学蝉蜕，僵作老树丫。
大枝露鳞爪，雨蚀成眢汙。
小枝半朽折，苔藓封楂牙。
生意未甘寂，时着三五花。
花少香气壮，积雪应难遮。
牧竖恶皴皵，梓匠嗔虬斜。
日月自含古，独免斤斧加。
可谓遁世巧，全真傲幽遐。
岂知好事者，僻性寻枯髽。
丛薄一见面，倚杖生惊嗟。
携鉏劚明月，移入莲宇夸。
诗翁争着句，诗价方喧哗。
老我有深意，默默不汝嘉。
戒汝更藏拙，慎勿抽新芽。
寒崖枯木上，何用开冰葩。
古樵当厌汝，乞与山人家。
我即乘之上河汉，千载不数张骞槎。
鄱阳道中
方回（元代）

舟楫仍鞍马，年年事远征。
长禁波浪恶，罕见道途平。
诗酒唯疏放，乾坤尚甲兵。
吾衰甘已矣，正尔负平生。
学中曝御书次光虞韵
李流谦（宋代）

晴暾煜煜眩晨光，洗眼来窥云汉章。
身拜玉阶元夕学，手披金笈有天香。
风翔凤翼尤妍媚，云卷奎躔不覆藏。
尚想承平閒气象，从臣鹄立侍君王。
题书经室
止庵法师（明代）

池边木笔花新吐，窗外芭蕉叶未齐。
正是欲书三五偈，煮茶香过竹林西。
颂古十二首 其十
释法泰（宋代）

树倒藤枯意若何，沩山开口笑呵呵。可怜三尺龙泉剑，唤作陶家壁上梭。
雪後晓过八盘岭诣东宫谢受左司告二首
杨万里（宋代）

扶业梢上上朝暾，起早行迟却载奔。
玉作宫城三万雉，呼僮换马入金门。
满庭芳·青幄高张
佚名（宋代）

青幄高张，琼枝巧缀，万颗香染红殷。绛罗衣润，疑是火然山。白玉钗头试篸，黄金带、奇巧工钻。题评处，仙家异种，分付在人间。年年。输帝里，欢呼内监，妆点金盘。况曾得真妃，笑脸频看。炎岭当时奏曲，风流命、乐府名传。凭谁道、移归禁苑，长使近天颜。
上吴履斋
四明士子（宋代）

来则非邪抑是邪，缘堤何必更行沙。
瑟当调处难胶柱，棋到危时见作家。
公论有谁能着脚，事机至此转聱牙。
不如叠嶂双溪下，行对青山坐看花。
九龙岩
王观（宋代）

山寒蛰龙眠忽醒，黄衣九老岩下行。手持屈曲千岁藤，虑惊世人藏姓名。

山前樵子折腰迎，九老相顾笑不停。摧天霹雳飞一声，举目惟见烟冥冥。

开山老僧为余说，异事传闻忘岁月。至今山椒泉满地，赤白绕空中不竭。

好分馀泽入千家，免使辛勤夜蹋车。
句
姚孝锡（宋代）

谷虚繁地籁，境寂散天筇时。
残荷篇
曹家达（清代）

天河西垂晓光澹，露下波回素秋暗。红颜老去不回头，坠粉塘边留浅绀。

秋云阴阴化为雨，美人日暮嗟尘土。幽房冷榭深复深，枉记汀洲采芳杜。

劝君莫听采莲歌，房空子出当奈何。衣香扇影相代谢，飘零珠泪今则那。

缥渺空江寻不得，苦心水底遥相忆。
河满子 其二 七夕
吴湖帆（清代）

渺渺银河似练，盈盈新月如钩。好缘天上佳话事，人间藉此嬉好。

合意鸳鸯带结，离情杨柳梢头。

试把花期回数，那堪流水无休。断云残雨都成梦，梦醒几许闲愁。

清锁梧桐深院，无言独倚西楼。
赠孙何状元
魏野（宋代）

天非道莫尊，道非贤莫存。
始知贤人生，与道为轮辕。
明庭亲选士，虑彼贤愚浑。
天子至文明，擢公为状元。
一榜三百人，默默谁复言。
有如凤在林，众鸟不敢喧。
威稜廌有角，度量海无垠。
直入仲尼室，不顾孟轲门。
文得古中新，阵熟甚已冤。
一字如一星，光芒不见痕。
首官来理陕，棠树换枯根。
淑气春风和，美化冬日暄。
至诚物莫欺，至明物莫昏。
平思治地陕，清欲变河源。
我生三十年，未尝离丘园。
朴性昧巧习，惟知道可敦。
贫巷无富车，闲地唯云屯。
我愿为松竹，生在君子轩。
早夜接清风，节高阴更繁。
何当亲教授，如渴饮衢樽。
斯言拙且直，堪将鬼神论。
与张覃秀才邺中途次言别
潘阆（宋代）

南北各何之，重来宁有期。
相将行数里，欲别立多时。
野店人烟迥，前村草木衰。
只应今夜梦，未苦远分离。
喜归
邹浩（宋代）

日日思归今得归，朝衣不着着斑衣。谁人得似邹居士，跳出轮回无是非。
山窗
李叔与（宋代）

挂起山窗满眼秋，小溪寒处竹深幽。有诗戏尔教儿诵，无酒归而与妇谋。

窗为防风须密补，篱因禦寇更完脩。怕无人可论心事，剩种梅花在屋头。
自君之出矣（一作贾冯吉诗）
陈叔达（唐代）

自君之出矣，红颜转憔悴。思君如明烛，煎心且衔泪。

自君之出矣，明镜罢红妆。思君如夜烛，煎泪几千行。
送㤅伯之楚应学使张公之聘 其二
曹寿铭（清代）

北固金陵指掌看，吴山遥接楚云端。大江潮落孤帆急，幕府秋云万马寒。

南国文章收杞梓，美人《骚》怨问椒兰。何当重献《明光赋》，回首觚棱夜倚阑。
次孙元中至后五日游蔡氏园韵
刘跂（宋代）

林深宜夏炎，亦复便冬冷。居然安稳处，合是招提境。

晴烟起屋脊，煦日下天井。饱饭策杖出，如行赞公岭。

平生一丘壑，快眼春睡醒。谁言城市喧，能比郊原静。

人间会合少，万事等泡影。适意不自取，兀立真土梗。

时平日月好，岁熟羁旅幸。逢人但欢喜，得酒便酩酊。

知我非子谁，频来不须请。
送僧见孤云掩室
释居简（宋代）

若见孤云与老开，款从囚口录将来。须知北涧无涓滴，但道亲曾探水回。
十六观经颂·中品上生观第十五
释遵式（宋代）

受持五戒八戒斋，修行诸戒回向愿。
命终生彼闻法音，应时即得阿罗汉。
南泉
赵鼎（宋代）

阴液沦山颠，天匠凿其腹。喷薄涌飞泉，散落珠百斛。

幽人时一来，但爱消烦溽。何当作膏雨，万里蒙霢霂。
此君室
方蒙仲（宋代）

直节立人懦，清标爽吾惛。
岂不益友哉，人中田承君。
寄季元集
吴芾（宋代）

剑池有逸人，过我谈我理。
自谓出嚣尘，知足更知止。
高标拂烟云，雅志在山水。
既作陶渊明，且慕赤松子。
我方闻绪余，固已生欢喜。
正欲叩渊源，独恨未暇耳。
忽云桐柏山，此去甚密迩。
拟一往其间，寻真访遗址。
不久便可还，毕此玄妙旨。
一去寂无音，逢人问行李。
人言不复来，征车已西指。
反把游山屐，去踏长安市。
似闻稍留连，尚稽归故里。
未免傍人门，乞怜应忍耻。
纵使得美官，所丧亦多矣。
嗟哉人学仙，如君能有几。
冥鸿合高翔，不谓事乃尔。
徒有懒窝名，却入旋窝里。
始知听空言，未若观素履。
意者天爱君，要君行处是。
虑或成沈迷，败道自此始。
聊复小挠之，欲其全暮齿。
庶发坚固心，永无尘念起。
少昊降世
《拾遗记》（魏晋）

少昊以金德王，母曰皇娥，旋宫而夜织，或乘桴木而昼游，经历穷桑苍茫之浦。时有神童，容貌绝俗，称为白帝子，即太白之星，降于桑际，与皇娥宴戏，奏便娟之乐，游漾忘归。

帝子与皇娥泛于海上，以桂枝为表，结熏茅为旌，刻玉为鸠，置于表端，言鸠知四时之候。故《春秋传》曰，司至是也。今之相风，此之遗象也。

帝子与皇娥并坐，抚桐峰梓瑟。皇娥倚瑟而清歌，白帝子答歌。

及皇娥生少昊，号曰穷桑氏，一号金天氏。时有五凤，随方之色，集于帝庭，因曰凤鸟氏。
谢池春慢 岱宗堂前新植梅作苞向坼，冬至赋，用子野缭墙重院韵
姚华（清代）

浅寒庭馆，年光晚，无人到。冻雪护犁痕，稚萼凌冬晓。

消息春潜护，料度花非少。有无间看转渺。画凄烟暝，依约成冰照。

阳生琯应含，意似湖边道。为念临风影，生怯巡檐笑。

逗梦青禽远，试靥红儿小。初英绽，吟事了。笛边阑槛，暖吹江南调。
次韵行中龙图游后浦六首 其二
郭祥正（宋代）

每欲收吴势未任，绕城凿浦迹堪寻。不知战罢楼船散，空见春堪荇菜深。

一坐清风吹往事，四筵白酒洗烦襟。公提椽笔诗无敌，未必张辽善醉吟。
又题纯阳洞
蒲寿宬（宋代）

十里扪藤萝，千崖插虚碧。
仰觉云汉低，俯见尘市窄。
小山走委云，远水别支脉。
身骑鹪鹩枝，目眇大鹏翮。
更有千载人，幽岩蜕空魄。
朝蹑一片云，夜啸百丈石。
我疑真人去，留此守剑舄。
道人既无心，何事苦著迹。
我有一壶酒，起舞酹仙伯。
松槿虽殊途，宇宙同作客。
赠李居士弃官为僧二绝
王炎（宋代）

遮寒破衲雪蒙头，笑我浪怀千岁忧。
解下腰包只如此，亦无莫莫与休休。
忆秦娥·烟漠漠
佚名（宋代）

烟漠漠。水天摇荡蓬莱阁。蓬莱阁，朱甍碧瓦，半浸寥廓。三山谩阁长生药。茫茫云海风涛恶。风涛恶。仙槎不见，暮沙潮落。
宿山观
赵汝鐩（宋代）

昏暮无处宿，樵人指路头。
仆夫皆已困，道士幸相留。
明月夜翻昼，阴崖暑变秋。
闻鸡便行路，定要到潭州。
读渊明诗效其体十首 其三
李之仪（宋代）

扶疏草木长，兹时岂无情。未论身得去，想像心已清。

童山久不雨，汤热气郁蒸。遣怀一开卷，便觉凉风生。
李修吾同年太封君荣寿
游朴（明代）

南极宵县紫极旁，南山春引彩云长。宫袍新赐三花烂，舞服遥怜五色光。

鸿宝枕中多秘授，凤毛天上日高翔。欲从宿海穷余润，挹取灵源入寿觞。
奉和文潜赠无咎篇末多见及以既见君子云胡不
黄庭坚（宋代）

吾友陈师道，抱独门扫轨。
晁张作荐书，射雉用一矢。
吾闻举逸民，故得天下喜。
两公阵堂堂，此士可摩垒。
次韵游鹿头山
释德洪（宋代）

吐词秀似出盆丝，好古幽情八咏思。论字来寻鲁公碣，因诗曾访少陵祠。

留题楚俗争传去，懒赋山灵必有词。定价文章比珠玉，此篇不独慰吾私。
黄思忠病起作此寄之
李流谦（宋代）

岩岩千丈松，大厦不收拾。
已作涧壑卧，更困蝼蚁穴。
天果无意哉，问龟龟不食。
悲歌气填膺，白虹为贯日。
向来亡公子，后日九州伯。
奈何蕞尔曹，乃敢观裸浴。
士穷有如此，於君更心恻。
平生治国手，仅脱在陈厄。
三彭捃细故，二竖每明德。
闻之投袂起，此士岂易得。
可无不赀药，粉珠屑白玉。
奋髯呵不祥，有神嘿操戟。
欻然蛙腹裂，还我苍玉璧。
一尊欲寿君，怅念风雨隔。
平吴固奇烈，更谨盘水执。
君身则千金，斯文但一发，
勉矣加餐饭，吾道係损益。
秋日游燕子矶得埃字
陈迁（明代）

忽看海岳净氛埃，与客攀欢上钓台。水到湓城帆影没，月横淮甸雁声哀。

烟笼远树留残照，石漱寒潮长绿苔。六代繁华犹未歇，白云芳草共徘回。
山居十三首
蔡格（宋代）

老年随分做工夫，黄卷静披世味无。
倦整池边春睡足，凭栏遥看鸟相呼。
偈倾一百三十三首
释法薰（宋代）

九重降旨，阖国咸知。
一句当头，诸人未委。
只如新长老，宁可截舌，
不犯国讳。
送洁老归碧云新居
释居简（宋代）

小小如巢便称怀，邻无百万买洪崖。炊云子熟呼仙饷，借雪精游与俗乖。

禅谬分灯传口耳，耕宁合耦外形骸。田中大义休提掇，定与诸方打不谐。
玉楼春（印眉）
欧阳修（宋代）

半辐霜绡亲手剪。香染青蛾和泪卷。画时横接媚霞长，印处双沾愁黛浅。

当时付我情何限。欲使妆痕长在眼。一回忆著一拈看，便似花前重见面。
论头
贾似道（宋代）

大头圆结菢，脑搭浅无多。
丝路根根透，光明亮不摩。
树上花
止庵法师（明代）

昨日树上红，今日树上空。
树空人莫惜，春风有来日。
春风为花人，不惜行人老。
行人老不再少年，不知花落春风前。
早秋龙兴寺江亭闲眺忆龙门山居寄崔张旧从事（宜春作）
李德裕（唐代）

江亭感秋至，兰径悲露泫。粳稻秀晚川，杉松郁晴巘.

嗟予有秀壑，兹夕念原衍。绿筱连岭多，青莎近溪浅。

渊明菊犹在，仲蔚蒿莫翦。乔木粲凌苕，阴崖积幽藓。

遥思伊川水，北渡龙门岘。苍翠双阙间，逶迤清滩转。

故人在乡国，岁晏路悠缅。惆怅此生涯，无由共登践。
照镜辞
宋自逊（宋代）

匣中青镜秋月明，妍嗤毫发无遁形。
人心不同有如面，青铜照面不照心。
人心本灵本虚静，谁实昏之私欲胜。
匣取青铜且勿开，自照心中大圆镜。
陈达野母氏恭人挽辞 其一
黄裳（宋代）

百度韶华少一年，有谁堂上可争先。锦衣养志归来早，报了春晖已独贤。
夜闻苍鹤唳
孔平仲（宋代）

为鹤不能白，安用苍其形。厥顶又不朱，无乃盗虚名。

雌雄守枯木，绝意冲太清。夜号如婴儿，聒我梦寐惊。

日欲火其巢，念汝雏方生。亟宜罢吻噪，报我存养情。
秋浦歌十七首 其九
李白（唐代）

江祖一片石，青天扫画屏。题诗留万古，绿字锦苔生。
一鹤道人回殳山未遂盍簪先以寄之
贝琼（元代）

三日不见已为疏，别来忽复一秋馀。槜李城边又回雁，桃花水生初上鱼。

可无薄酒试留客，定有新诗能起予。绛蜡双葩连夜结，即听凫舄到阶除。
寄崇书记
李彭（宋代）

穷山岁晚满烟雨，欣逢支公会心侣。斲诗已度曹刘前，谈玄复恃殽函固。

寒厅夜寂斗正横，衰怀径协沧洲趣。新章顿挫兵出奇，遥随归雁下烟渚。

胸中书传要扶疏，笔端联翩将脱兔。渊渊挝就渔阳掺，遽作回帆听鸣鼓。

明窗试玩老髯语，黄鹄看君响长阜。山阴傲吏有僧珍，水镜湛然当见许。
次韵关子东闻太常新乐
周紫芝（宋代）

今岁涂山禹会成，俟河真得见河清。官粗无路朝元去，卧听钧天奏乐声。
十一日 其一
赵蕃（宋代）

老眼看花抵雾中，寥寥鼻观与香通。水仙蜕去梅成实，只有山矾印此风。
常山道中
白玉蟾（宋代）

既雨山色晴转佳，望洋雪色脂麻花。
白云无边鸟声暮，目断远水明残霞。
流萤飞出衰草丛，宿鹊走上枯松丫。
行人路上暗回首，月下独对溪头沙。
贺新郎·可意人如玉
吴潜（宋代）

可意人如玉。小帘栊、轻匀淡泞，道家装束。长恨春归无寻处，全在波明黛绿。看冶叶、倡条浑俗。比似江梅清有韵，更临风、对月斜依竹。看不足，咏不足。

曲屏半掩青山簇。正轻寒、夜来花睡，半敧残烛。缥缈九霞光里梦，香在衣裳剩馥。又只恐、铜壶声促。试问送人归去后，对一奁、花影垂金粟。肠易断，倩谁续。
渔家傲 北归，忆清溪遥赋
沈岸登（清代）

满眼江湖驰羽檄。故园乱后归难得。归去更怜三径窄。

溪水碧。编篱锦树秋花织。

十载黄金台下客。骄人贫贱惟长揖。自笑栖栖南更北。

天涯觅。素筝浊酒无相识。
秀顶奇云
刘毅（魏晋）

金山螺髻碍云飞，云护山尖分外奇。五色稀微迎晓日，半天浓淡送残晖。

银笺忽织红霞绮，苍狗俄成白练衣。物色共看看不了，忽然龙去雨淋漓。
老人岩
林嗣宗（宋代）

九月黄花次第开，带星约客上崔嵬。拟从老子岩前去，却入真崔洞里来。

幸勉西风吹落帽，且陪东道引深杯。个中便见蓬莱境，何必龙山戏马台。
柳梢青 新柳
陈嘉（清代）

望里魂销。和烟和雨，绿遍亭皋。半拂征尘，半牵离恨，乱逐风飘。

踏青才过花朝。听一路、莺声画桥。浅蹙颦眉，微开倦眼，低舞纤腰。
百字令（寿虞守·正月十二）
陈潜心（宋代）

梅峰孕秀，太仙翁、咫尺元宵三夕。盛德温温如玉粹，多少殊勋嘉绩。两拥朱幡，独清节，高谊真难屈。景疏堂下，台星长伴南极。

雅羡椿桂联芳，金章紫绶，拜舞欢声溢。福备宜高仁者寿，喜占人间八十。汉重申公，周登尚父，盛事今犹昔。九重注想，蒲车行聘遗逸。
次韵傅丈见寄
朱翌（宋代）

土瓜甘蔗窖深藏，青李来禽子在囊。
胜日园林吾有分，暮年歌酒尔无忘。
扫除金屑不到眼，尽力石田难救荒。
每遇北风长引领，皖公山下是桐乡。
和郑户部宝集丈室二首
陈师道（宋代）

远游游则远，安心心已安。
茅茨更何事，一坐五年宽。
客来问法要，示以无所还。
勿云空生默，听者不胜言。
孩儿菊
史铸（宋代）

地母提来风露径，笑风泣露并堪怜。
品微元乏香肌骨，滥预秋英得浪传。
春日谩兴柬邹使君
刘崧（元代）

暖风疏雨净尘埃，林下幽居锁绿苔。昨日桃花浑落尽，去年燕子却飞来。
奉招吉甫
王安石（宋代）

经纶无地委蓬蒿，凛凛胸怀且自韬。
谁奋长谋平岭海，犹将余力寄风骚。
名惭随俗分中役，恨未收身恨外高。
永夜西堂霜月冷，邀君相伴有松醪。
得嘉鱼李西华兄弟书追忆雨苍
王夫之（明代）

湖水阻青鞋，南游吊大崖。探书苍水绝，藏史血函埋。

遗怨留鸿字，孤吟闭鹿柴。郎君勤慰藉，难遣老夫怀。
蝶恋花
欧阳修（宋代）

腊雪初销梅蕊绽。梅雪相和，喜鹊穿花转。睡起夕阳迷醉眼。新愁长向东风乱。

瘦觉玉肌罗带缓。红杏梢头，二月春犹浅。望极不来芳信断。音书纵有争如见。
偈八首 其八
释仁勇（宋代）

真相无形，示形现相。千怪万状，自此而彰。喜则满面光生，怒则自眉陡竖。

非凡非圣，或是或非。人不可量，天莫能测。直下搆得，未称丈夫。

唤不回头，且莫错怪。
送薛秀才南游
许浑（唐代）

姑苏城外柳初凋，同上江楼更寂寥。
绕壁旧诗尘漠漠，对窗寒竹雨潇潇。
怜君别路随秋雁，尽我离觞任晚潮。
从此草玄应有处，白云青嶂一相招。
赤嵌竹枝词 其九
孙霖（清代）

出草番儿每拍肩，踏歌欢饮不知年。伊尼无数惟功狗，贸易还徵贌社钱。
秋晚杂兴十二首 其八
方一夔（宋代）

谁作百年客，聊随三宿僧。诗皆传妙品，禅未悟中乘。

晓枕空鸣角，秋窗夜剔灯。欣欣会心处，走墨剡溪藤。
坤成节集英殿宴教坊口号
苏颂（宋代）

首秋初望敛阶蓂，侍宴千官拱大庭。
法部重翻慈寿曲，译场初大贝多经。
宝邻双节遥驰传，玉塞重关尽撤扃。
企望璇宫同祝圣，天南已见老人星。
临涣裴明府席遇张十一、房六
孟浩然（唐代）

河县柳林边，河桥晚泊船。文叨才子会，官喜故人连。

笑语同今夕，轻肥异往年。晨风理归棹，吴楚各依然。
椹涧昼梦
梅尧臣（宋代）

谁谓死无知，每出辄来梦。
岂其忧在途，似亦会相送。
初看不异昔，及寤始悲痛。
人间转面非，清魂殁犹共。
答单监簿
胡铨（宋代）

贤哉洛城翁，尘甑每贷粟。
饥来睨书案，臭味清可掬。
独抱古遗经，凛凛一川玉。
唯知耕宽闲，未暇井衍沃。
萧然跨騄駬，破漏数间屋。
谏议真可人，着意向幽独。
赠之三百月，鼌采照鲸目。
闭门予自煎，飒爽对修竹。
先生如玉川，时书实其腹。
顾我亦何幸，此客良不俗。
新篇忽入手，阔蹑李杜躅。
华衮褒虽荣，溢美论非笃。
何时玉壶山，复得从所欲。
三碗浇枯肠，勿赋饭不足。
和黄鲁直食笋次韵
苏轼（宋代）

饱食有残肉，饥食无余菜。
纷然生喜怒，似被狙公卖。
尔来谁独觉，凛凛白下宰。
（太和，古白下。
）一饭在家僧，至乐甘不坏。
多生味蠹简，食笋乃余债。
萧然映樽俎，未肯杂菘芥。
君看霜雪姿，童稚已耿介。
胡为遭暴横，三嗅不忍嘬。
朝来忽解箨，势迫风雷噫。
尚可饷三闾，饭筒缠五采。
祀潮州三山神题壁 其二
陈元光（唐代）

孤云悦我心，一点通神意。流泉濯巨灵，深谷豁神智。

魈魅神之兵，黎庶神所庇。精气烛彼天，名山妥灵地。

岭表开崇祠，辽东建神帜。六字动天威，九重颁岁祭。

相期翊国忠，我舆三神契。
言志 其五
释文珦（宋代）

吾生癖而慵，烟霞成痼疾。千山复万山，曾不厌深密。

广厦非所睎，分甘死蓬荜。或问予如何，高明鬼瞰室。
环佩重来轩为槐塘程文实赋 其一
唐文凤（明代）

当时丞相七弦琴，尚有高山流水音。今日犹能存手泽，祖孙相继百年心。
秋雨初晴园林即景
弘历（清代）

雨洗高空净，云依远岫还。气将人共爽，心与物皆閒。

蝉噪犹思暑，林稀欲漏山。波光接天色，含素一般般。
酬严给事贺加五品兼简同制水部李郎中
刘禹锡（唐代）

九天雨露传青诏，八舍郎官换绿衣。初佩银鱼随仗入，

宜乘白马退朝归。雕盘贺喜开瑶席，彩笔题诗出锁闱。

闻道水曹偏得意，霞朝雾夕有光辉。